Charles Despiau
Store norske leksikon,Kunst og estetikk,Bildende kunst,Kunsthistorie,Skulptur og mosaikk i nyere tid
Charles Despiau var en fransk billedhugger og grafiker. Han begynte som elev hos Auguste Rodin og var en tid hans medhjelper. Under inntrykk av egyptisk og arkaisk gresk skulptur, men også av fransk portrettstil på 1700-tallet, utviklet han seg mot en diskret og kontrollert naturalisme.
Despiaus produksjon som billedhugger er forholdsvis begrenset og består vesentlig av portrettbyster av kvinner og akter som enkeltfigurer. Han unngikk både store dimensjoner og det innholdsmessig dramatiske. Han behandlet overflaten følsomt, med et intimt samspill mellom det billedmessige og materialets egenkarakter.Despiau var i noen år lærer ved Académie Scandinave i Paris. Han virket også som tegner, grafiker og bokillustratør, og han illustrerte blant annet ved litografier og tresnitt Charles Baudelaires Poèmes (1933). Nasjonalmuseet i Oslo eier to kvinneportretter og et hode av Jens Thiis, alle i bronse. Les mer i Store norske leksikon Kunst i Frankrike